PATVIRTINTA

Lietuvos Respublikos aplinkos ministro 

2010 m. sausio 8 d. įsakymu Nr. D1-13
LIETUVOS GEOLOGIJOS MUZIEJAUS STATUTAS

I. BENDROSIOS NUOSTATOS

1. Lietuvos geologijos muziejus (toliau – Muziejus) yra respublikinis muziejus, biudžetinė įstaiga, kaupianti, sauganti, tirianti, konservuojanti, restauruojanti ir populiarinanti muziejines vertybes, atspindinčias Lietuvos geologinės aplinkos raidą ir naudingąsias iškasenas, Lietuvos geologinių tyrimų istoriją. Muziejus priskiriamas gamtos muziejų rūšiai. Muziejaus pavadinimo santrumpa – LGM. Muziejaus buveinė – Taikos g. 2, LT-21371 Vievis, Elektrėnų sav.

2. Muziejaus steigėjas yra Lietuvos Respublikos aplinkos ministerija (toliau – Aplinkos ministerija).

3. Muziejaus statutą tvirtina Lietuvos Respublikos aplinkos ministras (toliau – aplinkos ministras).

4. Muziejus yra įstatymų ir kitų teisės aktų nustatyta tvarka įregistruotas viešasis juridinis asmuo, turintis antspaudą ir blanką su savo pavadinimu, sąskaitas banke.

5. Muziejaus veikla grindžiama Lietuvos Respublikos Konstitucija, Lietuvos Respublikos tarptautinėmis sutartimis, Lietuvos Respublikos muziejų įstatymu, kitais įstatymais ir Lietuvos Respublikos Seimo priimtais nutarimais, Lietuvos Respublikos Prezidento dekretais, Ministro Pirmininko potvarkiais, Lietuvos Respublikos Vyriausybės nutarimais, Lietuvos Respublikos aplinkos ir kultūros ministrų priimtais teisės aktais, šiuo Statutu.

6. Muziejus savo veikloje atsižvelgia į Tarptautinės muziejų tarybos (ICOM) dokumentus (Statutą, Etikos kodeksą) ir rekomendacijas, taip pat į Lietuvos muziejų asociacijos rekomendacijas.

II. MUZIEJAUS VEIKLOS uždavinys IR FUNKCIJOS

7. Muziejaus veiklos uždavinys – derinti muziejinių vertybių, atspindinčių Lietuvos geologinės aplinkos raidą ir naudingąsias iškasenas, Lietuvos geologinių tyrimų istoriją, kaupimą ir saugojimą su informacijos visuomenei teikimu ir jos švietimu;

8. Įgyvendindamas šį uždavinį, Muziejus vykdo šias funkcijas:

8.1. įsigyja, tiria ir sistemina muziejinę ir istorinę vertę turinčius eksponatus, formuoja muziejaus rinkinius, atspindinčius Lietuvos geologinės aplinkos raidą ir naudingąsias iškasenas, Lietuvos geologinių tyrimų istoriją;

8.2. užtikrina sukauptų muziejinių vertybių apskaitą, tinkamas saugojimo sąlygas ir apsaugą, jų konservavimą ir restauravimą;

8.3. sudaro sąlygas muziejuje saugomų muziejinių vertybių viešam naudojimui: rengia nuolatines ir laikinas ekspozicijas, rengia parodas bei kitus renginius Lietuvoje ir užsienyje;

8.4. skleidžia visuomenei, ypač jaunimui, racionalaus žemės gelmių naudojimo, tvarios plėtros idėjas, bendradarbiauja su valstybinėmis, tarptautinėmis ir visuomeninėmis gamtosaugos organizacijomis;

8.5. analizuoja ir propaguoja Lietuvos geologinį paveldą, geologijos istoriją;

8.6. kaupia informaciją apie muziejines vertybes, atspindinčias Lietuvos geologinės aplinkos raidą ir naudingąsias iškasenas, Lietuvos geologinių tyrimų istoriją, esančias kituose Lietuvos muziejuose, įstaigose bei privačiuose rinkiniuose;

8.7. kartu su švietimo įstaigomis rengia ir vykdo edukacines programas;

8.8. prisideda prie darbuotojų, dirbančių su atitinkamos rūšies muziejuose esančiais rinkiniais, tobulinimosi programų rengimo ir vykdymo;

8.9. rengia, leidžia ir platina su Muziejaus veikla susijusius spaudinius arba su Muziejaus veikla susijusią informaciją elektroninėse laikmenose, pristato Muziejų interneto svetainėse;

8.10. atlieka kitas teisės aktuose numatytas funkcijas.

III. MUZIEJAUS FONDO RINKINIAI

9. Muziejaus fondo rinkiniai, atsižvelgiant į muziejinių vertybių išliekamąją vertę skirstomi į:

9.1. pagrindinį fondą.

9.2. pagalbinį fondą.

10. Muziejaus rinkiniai kaupiami šiomis pagrindinėmis kryptimis: Lietuvos ir kaimyninių šalių gręžinių kernas, Lietuvos eratiniai rieduliai, Lietuvos geologinės aplinkos raida ir naudingosios iškasenos, Lietuvos geologinių tyrimų istorija. Eksponatams kaupti Muziejus gali organizuoti ekspedicijas.

11. Bendras Muziejaus eksponatų šifras – LGM. Pagrindiniame fonde registruojami ir saugomi rinkiniai, pažymėti tokiais šifrais:

11.1. gręžinių kernas – K;

11.2. J.Dalinkevičiaus memorialinis rinkinys – JD

11.3. eratiniai rieduliai – R;

11.4. nugludintos skeltės – S;

11.5. mineralai – M;

11.6. naudingosios iškasenos – N; 

11.7. A. Žukelio paleontologinis rinkinys – P

11.8. gręžimo ir kitų geologinių darbų technika – G;

11.9. dailės kūriniai – D;

11.10. geologų archyvai – A;

12. Pagalbinio fondo šifras – PF.

13. Iš pagrindinio fondo neprofilinių, dubletinių ir pagalbinio fondo vertybių teisės aktų nustatyta tvarka muziejuje gali būti sudarytas mainų fondas.

14. Muziejus sukauptus rinkinius eksponuoja pagal ekspozicijų teminę struktūrą, kurią tvirtina Muziejaus direktorius.

IV. MUZIEJAUS VALDYMAS

15. Muziejui vadovauja direktorius, kurį skiria į pareigas ir atleidžia iš jų aplinkos ministras. Muziejaus direktorius yra pavaldus aplinkos ministrui. Vyriausiąjį rinkinių saugotoją – direktoriaus pavaduotoją skiria į pareigas ir atleidžia iš jų aplinkos ministras. 

16. Muziejaus direktorius:

16.1. organizuoja visą Muziejaus veiklą ir atsako už ją;

16.2. tvirtina Muziejaus:

16.2.1. organizacinę struktūrą, suderinęs su aplinkos ministru;

16.2.2. struktūrinių padalinių nuostatus;

16.2.3. pareigybių sąrašą, neviršijant skirtų darbo užmokesčiui asignavimų ir Muziejaus darbuotojų pareigybių aprašymus;

16.2.4. Muziejaus vidaus darbo taisykles;

16.2.5. ekspozicijų ir parodų teminę struktūrą, parengtus publikuoti leidinius.

16.3. leidžia įsakymus ir kontroliuoja, kaip jie vykdomi;

16.4. teikia aplinkos ministrui tvirtinti veiklos planus ir teikia aplinkos ministrui veiklos planų vykdymo ataskaitas, atsiskaito už savo veiklą;

16.6. teikia aplinkos ministrui pasiūlymus dėl Muziejaus veiklos tobulinimo ir Statuto keitimo.

16.7. įstatymų nustatyta tvarka priima į darbą ir atleidžia Muziejaus darbuotojus (išskyrus vyriausiąjį fondų saugotoją), skatina juos ir skiria jiems drausmines nuobaudas;

16.8. sudaro sutartis, išduoda įgaliojimus;

16.9. teisės aktų nustatyta tvarka atstovauja Muziejui teisme arba kitose valstybės ar savivaldybių institucijose, įstaigose;

16.9. sudaro komisijas Muziejaus veiklos problemoms spręsti;

16.10. užtikrina Lietuvos Respublikos įstatymų, tarptautinių sutarčių, Lietuvos Respublikos Vyriausybės nutarimų, aplinkos ministro įsakymų ir kitų teisės aktų vykdymą.

17. Muziejuje sudaroma 3 narių Muziejaus taryba, turinti patariamojo balso teisę. Į Muziejaus tarybą įeina visuotiniame kolektyvo susirinkime išrinktas atstovas, administracijos atstovas – Muziejaus direktorius ir Muziejaus steigėjo atstovas. Muziejaus tarybos sudėtį ir darbo reglamentą tvirtina Muziejaus direktorius, kuris yra tarybos pirmininkas. Į Muziejaus tarybos posėdžius kaip konsultantai ar ekspertai gali būti kviečiami įvairūs specialistai iš kitų institucijų, įstaigų ar organizacijų.
18. Muziejaus taryba svarsto:

18.1. Muziejaus veiklos programas ir jų įgyvendinimo rezultatus, veiklos planų vykdymo ataskaitas, finansinės veiklos ataskaitas;

18.2. ekspozicijų ir parodų planus, parengtus publikuoti leidinius;

18.3. Muziejaus organizacinę struktūrą, etatų sąrašą;

18.4. kandidatus į Muziejaus struktūrinių padalinių vadovų pareigas;

18.5. Muziejaus statuto pakeitimus.

19. Muziejaus tarybos sprendimai įgyvendinami direktoriaus įsakymais.

20. Muziejuje veikia Rinkinių komplektavimo komisija, kurios veiklą reglamentuoja Muziejuose esančių rinkinių apsaugos, apskaitos ir saugojimo instrukcija, patvirtinta Lietuvos Respublikos kultūros ministro 2005 m. gruodžio 16 d. įsakymu Nr. ĮV-716 (Žin., 2006, Nr. 1-3).
V. MUZIEJAUS finansavimas, TURTAS IR LĖŠOS

21. Muziejus finansuojamas iš valstybės biudžeto pagal Lietuvos Respublikos aplinkos ministro patvirtintas sąmatas, laikantis Finansų ministerijos nustatytų finansavimo taisyklių ir iždo procedūrų.

22. Muziejaus turtą sudaro:

22.1. ilgalaikis materialusis (pastatai, patalpos, kitas turtas) ir nematerialusis turtas, trumpalaikis turtas, atsargos, finansiniai ištekliai ir kitas su muziejaus veikla susijęs turtas. Muziejus šį turtą valdo patikėjimo teise, naudojasi juo neatlygintinai, jį tausoja ir saugo;

22.2. muziejinės vertybės, kurių apskaitą, saugojimą, restauravimo ir naudojimo tvarką bei saugojimo sąlygas reglamentuoja Muziejuose esančių rinkinių apsaugos, apskaitos ir saugojimo instrukcija ir Gręžinių kerno tvarkymo, saugojimo ir tyrimo Lietuvos geologijos muziejuje taisyklės, patvirtintos aplinkos ministro.

23. Muziejaus lėšas sudaro:

23.1. valstybės biudžeto lėšos;

23.2. lėšos, skirtos tikslinėms programoms vykdyti;

23.3. lėšos, gautos už parduotus bilietus, ekskursijų aptarnavimą, leidybą, kitas mokamas paslaugas, kurių sąrašą tvirtina aplinkos ministras, ir nuomą;

23.4. fizinių ir juridinių asmenų parama;

23.5. kitos teisėtai įgytos lėšos.

VI. MUZIEJAUS TEISĖS IR PAREIGOS

24. Muziejus turi teisę:

24.1. aplinkos ministro leidimu steigti filialus;

24.2. teikti mokamas paslaugas, kurių sąrašą tvirtina aplinkos ministras bei nustatyti jų kainas;

24.3. teisės aktų nustatyta tvarka valdyti, naudoti, saugoti valstybės jam patikėjimo teise perduotą turtą bei juo disponuoti;

24.4. tvarkyti savo ūkinės-finansinės veiklos apskaitą ir teikti aplinkos ministrui bei kitoms įstatymuose nustatytoms institucijoms apie ją reikiamą informaciją;

24.5. teisės aktų nustatyta tvarka sudaryti sutartis ir prisiimti įsipareigojimus, susijusius su Muziejaus turto naudojimu;

24.6. atsiskaityti už pateiktas prekes, suteiktas paslaugas ir atliktus darbus bet kuria sutarta forma, neprieštaraujančia Lietuvos Respublikos įstatymams ir kitiems teisės aktams;

24.7. gauti paramą Labdaros ir paramos įstatymo nustatyta tvarka;

25. Muziejus privalo:

25.1. naudoti iš valstybės biudžeto gaunamas lėšas tik Muziejaus statute numatytam uždaviniui įgyvendinti ir tik pagal asignavimo valdytojo patvirtintas išlaidų sąmatas;

25.2. užtikrinti Muziejaus darbuotojams saugias darbo sąlygas;

25.3. saugoti ir naudoti muziejaus darbuotojų mokslo darbų rezultatus pagal Autorių teisių ir gretutinių teisių ir kitus Lietuvos Respublikos įstatymus;

25.4. teikti aplinkos ministrui ir kitoms teisės aktuose numatytoms institucijoms savo veiklos planus, jų vykdymo ir finansines ataskaitas;

25.5. garantuoti įstaigos finansinių, statistinių ir rašytinių ataskaitų teisingumą;

25.6. teisės aktų nustatyta tvarka teikti Juridinių asmenų registro tvarkytojui duomenis apie šio registro objektus;

26. Muziejus gali turėti kitas įstatymuose ir kituose teisės aktuose numatytas teises ir pareigas.

VII. DARBO SANTYKIAI IR DARBO APMOKĖJIMAS

27. Muziejaus darbuotojų darbo santykius ir darbo apmokėjimą reglamentuoja Lietuvos Respublikos darbo kodeksas (Žin., 2002, Nr.64-2569) bei kiti teisės aktai.

28. Įstatymų ir kitų teisės aktų nustatyta tvarka sudaromos individualios materialinės atsakomybės sutartys su muziejaus rinkinių saugotojais bei kitais materialiai atsakingais darbuotojais.

VIII. MUZIEJAUS FINANSINĖS VEIKLOS KONTROLĖ

29. Muziejaus finansinės veiklos kontrolę vykdo Aplinkos ministerijos Vidaus audito tarnyba ir kitos valstybinės institucijos ar įstaigos įstatymų ir kitų teisės aktų nustatyta tvarka.

IX. BAIGIAMOSIOS NUOSTATOS

30. Muziejus įstatymų ir kitų teisės aktų nustatyta tvarka gali turėti emblemą ir kitą atributiką.

31. Muziejus likviduojamas, reorganizuojamas ar pertvarkomas Lietuvos Respublikos įstatymų ir kitų teisės aktų nustatyta tvarka.

______________

